Saʼnda ngasʼa, je Jeobá kʼoasʼin mele nga chʼa̱sjeʼaa nichxin nga chótʼayajtían énle ya niʼyaná ánni nga koa̱nchriantʼasínilee kʼoa nda kuiyokaosíñá xíngiaa (Deuteronomio 6:6, 7). Kuinga chʼasjeʼasínijin nichxinnajin nga xki̱ xomana nga chotʼayajtínjin énle Niná ya niʼyanajin. Kʼoa kui chotʼayaijin jmeni xi koasenkaonajin nga jngó jnguíjin josʼin nda kuiyuijin ngixko̱n Niná. Kʼoa je xíngiaa xi toje tjío ya niʼyale kʼoati ma kui batiotsʼinya jmeni xi mesale skoe̱ tʼatsʼe Biblia.\nKʼianga chotʼayajtían énle Niná ya niʼyaná jé Jeobá machriantʼalee. “Tichriantʼalao Niná, kʼia kʼoati je sichriantʼano nga jon.” (Santiago 4:8.) Ngisasa nda ʼyaa je Jeobá kʼianga bʼexkiaa je Biblia, nga̱ yaa ʼyañá jokjoan kʼoa josʼín. Jósʼin koa̱n kʼoétsʼiakoaa nga chótʼayajtían énle Niná ya niʼyaná. Koaan kui kʼoéxkiaa kapítulo tsʼe Biblia xi bʼakaole nga xki̱ xomana ya kjoajtín Tʼatsʼe chjotale Cristo kao Xále Niná. Koaan si̱xkoa̱yaa jotjín bersíkulo kʼoakaoná nga kʼoéxkiaa kʼoa kʼia cho̱bayañá jmeni xi kamajinná nga jekabʼexkiaa ngatsʼiaa.\nKʼianga chotʼayajtían énle Niná ya niʼyaná ngisa nda biyokoaa xíngiaa. Je xi jechixan ngisa manʼiotʼa xínkjín nga ñatje̱n kotʼaya Biblia kʼoa kʼoati ma je ʼndíxti kao xijchále. Je xi mená kuinga ñaki tsjoa katasatíoná ngatsʼiaa kʼoa nga tsín kjoa katasʼe nichxin nga chotʼayajtían, ánni nga ñaki chóyasínilee nga xki̱ xomana. Je xi xijchá ma koaan ya skoénile Xo̱n xi Bájinkonná kao ¡Despertad! kʼoa tsa yaje̱ ya Internet ya jw.org, jme xi koakoyale ʼndíxtile, tonga kui koaini jmeni xi koasenkao. Kʼoati koa̱n kui koakoyale jme kjoa xi faʼatojin ʼndíxtile ya ndʼiaskuela kʼoa josʼin koa̱n kʼoendajin. Koaan skótsenle je programa xi tsʼe JW Broadcasting (tv.jw.org) kʼoa kjaoyani ngatsʼi. Kʼoa kʼoati koa̱n sé je kjoajnda xi jndaa ya kjoajtínná. Kʼoa xi jeskótʼaya koaan ski̱ne kʼoa skʼuí tsa jme xi kabʼenda.\nJotjín tse nichxin chʼasjeʼaa nga xki̱ xomana nga ʼyaxkoán Jeobá ya niʼyaná basenkaoná ngatsʼiaa nga ngisa matsjoachaa nga chotʼayá Biblia. Kʼoa je Niná sichikontʼainná nga kʼoasʼin tibʼenelee yaoná (Salmo 1:1-3).\nÁnni nga chʼasjeʼasíñá nichxinná nga chotʼayajtían énle Niná ya niʼyaná.\nJméni xi koa̱n sʼin je xi xijchá ma nga ñaki tsjoa katasatíole ʼndíxtile nichxin nga kotʼayajtín énle Niná.\nKoaan chjónangi kʼalai je ndsʼee kao tichjaa jósʼin kotʼayajtín énle Niná ya niʼyale. Kʼoati koa̱n chjónangi tsa kjiokʼa xo̱n ya Ndʼia jña chotʼayá xi koa̱nchjénli nga koakoyalai ʼndíxtili xi tʼatsʼe Jeobá.\nTikasénlai tsa ʼyani Tikasénlai tsa ʼyani Jósʼin chotʼayajtían énle Niná ya niʼyaná